b'\n_START_ARTICLE_\nChuck Mangione\n_START_PARAGRAPH_\nCharles Frank \xe2\x80\x9dChuck\xe2\x80\x9d Mangione [m\xc3\xa6nd\xca\x92i\xcb\x88o\xca\x8ani] (s. 29. marraskuuta 1940 Rochester, New York) on yhdysvaltalainen flyygelitorven soittaja, trumpetisti ja jazzs\xc3\xa4velt\xc3\xa4j\xc3\xa4, joka tuli 1970-luvulla tunnetuksi kevyen iloisesta popvaikutteisesta smooth jazz -musiikistaan ja jazzalbumeiksi poikkeuksellisen hyvin myyvist\xc3\xa4 levyist\xc3\xa4\xc3\xa4n. H\xc3\xa4net on palkittu kahdesti Grammy-palkinnolla._NEWLINE_Trumpetisti Dizzy Gillespie oli Mangionen lapsuuden perhetuttava, ja is\xc3\xa4 innosti lapsiaan jazzmusiikin pariin. Isoveljest\xc3\xa4 Gap Mangionesta tuli kosketinsoittaja, kun taas Chuck Mangione valitsi trumpetin ja opiskeli kotikaupunkinsa Rochesterin Eastman-musiikkikoulussa. Opiskeluaikoina pojilla oli yhteinen bebop-kvintetti nimelt\xc3\xa4 The Jazz Brothers, joka teki my\xc3\xb6s levyj\xc3\xa4 Jazzland-merkille. Siin\xc3\xa4 Chuck Mangione soitti Gillespielt\xc3\xa4 lahjaksi saamaansa yl\xc3\xb6sp\xc3\xa4in k\xc3\xa4\xc3\xa4nnetty\xc3\xa4 trumpettia. 1960-luvun puolestav\xc3\xa4list\xc3\xa4 alkaen Chuck Mangione soitti Maynard Fergusonin ja Woody Hermanin big bandeiss\xc3\xa4 sek\xc3\xa4 Art Blakeyn Jazz Messengers -yhtyeess\xc3\xa4, jossa h\xc3\xa4nen paikallaan olivat aiemmin soittaneet Clifford Brown, Kenny Dorham, Lee Morgan ja Freddie Hubbard. Vuonna 1968 Mangione perusti oman kvartetin, jossa h\xc3\xa4n keskittyi trumpetin sijasta pehme\xc3\xa4-\xc3\xa4\xc3\xa4niseen flyygelitorveen. Kvartetin levytysten ohella Mangione teki levyj\xc3\xa4 suuremmilla studiokokoonpanoilla, joihin kuului my\xc3\xb6s laulusolisteja kuten Esther Satterfield. Vuonna 1977 Mangione levytti suurimman hittins\xc3\xa4 \xe2\x80\x9dFeels So Good\xe2\x80\x9d yhdess\xc3\xa4 kitaristi Grant Geissmanin kanssa. Muita Mangionen tunnetuimpia kappaleita ovat \xe2\x80\x9dHill Where the Lord Hides,\xe2\x80\x9d \xe2\x80\x9dLand of Make Believe\xe2\x80\x9d ja \xe2\x80\x9dChase the Clouds Away\xe2\x80\x9d._NEWLINE_1980-luvulle tultaessa Mangionen suurin suosio hiipui, mutta h\xc3\xa4n levytti Columbia Recordsille albumit Love Notes, Journey To A Rainbow, Disguise ja Save Tonight For Me. Lake Placidin talviolympialaisten p\xc3\xa4\xc3\xa4t\xc3\xb6sjuhlassa h\xc3\xa4n esitti kappaleensa \xe2\x80\x9dGive It All You Go\xe2\x80\x9d, ja nelj\xc3\xa4 vuotta aiemmin Montrealin kes\xc3\xa4olympialaisten yhteydess\xc3\xa4 oli k\xc3\xa4ytetty h\xc3\xa4nen kappalettaan \xe2\x80\x9dChase the Clouds Away\xe2\x80\x9d._NEWLINE_Vuonna 1989 Mangione julkaisi kaksi livealbumia. Levyll\xc3\xa4 The Boys From Rochester soittivat Rochesterista kotoisin olevat tunnetut muusikot: rumpali Steve Gadd, Chuckin kosketinsoittajaveli Gap Mangione, saksofonisti Joe Romano ja basisti Frank Pullara. Toinen livejulkaisu oli Chuck Mangione Live at the Village Gate. N\xc3\xa4iden j\xc3\xa4lkeen Chuck Mangione lopetti soittamisen useiksi vuosiksi, kunnes sai uuden kipin\xc3\xa4n oppi-is\xc3\xa4ns\xc3\xa4 Dizzy Gillespien kuoleman 1993 j\xc3\xa4lkeen. Vuonna 1997 teki comeback-kiertueen 1970-luvun kokoonpanonsa kanssa. Vuonna 2009 kaksi Mangionen yhtyeen j\xc3\xa4sent\xc3\xa4, saksofonisti Gerry Niewood ja kitaristi Coleman Mellett, saivat surmansa lento-onnettomuudessa New Yorkin Buffalossa._NEWLINE_Mangione on tehnyt my\xc3\xb6s elokuvamusiikkia. Vuonna 1978 h\xc3\xa4n oli ehdolla Parhaan musiikin Golden Globe -palkintoon musiikistaan elokuvaan Sanchezin perilliset. Sen soundtrack-albumista h\xc3\xa4n sai my\xc3\xb6s uransa toisen Grammyn; ensimm\xc3\xa4inen tuli vuoden 1976 albumista Bellavia.  2000-vuosikymmenell\xc3\xa4 Chuck Mangione esiintyi omalla \xc3\xa4\xc3\xa4nell\xc3\xa4\xc3\xa4n piirroshahmona animaatiosarjassa Kukkulan kuningas._NEWLINE_Chuck Mangione vieraili kvartetteineen Pori Jazz -festivaaleilla 1974.'